Brian Vad Mathiesens telefon har været rødglødende i 2022.

Når man er professor i energiplanlægning, bliver man pludselig til en guldkilde for medierne, når krigen i Ukraine fører til en europæisk energikrise. Det har Brian Vad Mathiesen, professor ved Aalborg Universitet, fået at mærke - mildest talt. Han var nemlig den klart mest citerede ekspert i Danmark i 2022, hvor han blev citeret ikke mindre end 2183 gange. Det svarer til næsten seks gange hver eneste dag, viser en opgørelse fra DM Akademikerbladet. - Når der sker en dagsordensændrende begivenhed som krigen i Ukraine, så smider man, hvad man har i hænderne. Som forsker er det endnu vigtigere at bringe sin viden i spil, når verden er plaget af usikkerhed og utryghed, siger Brian Vad Mathiesen og tilføjer: - Jeg har været på speed-dial hos radio-, tv- og avisjournalister i et omfang, jeg ikke har prøvet før. Jeg er vant til at optræde i medierne, også internationalt, men opgaven har til tider været ret overvældende det sidste års tid. 44-årige Brian Vad Mathiesen forsker inden for vedvarende energikilder og er derfor både brugt som ekspertkilde, når det gælder energipriser, krisen i Ukraine og ikke mindst den grønne omstilling.